《送人之京》
元代·胡奎

大江春水满，芳洲蒲叶短。黄帽唱吴歌，东风吹不断。

江君英少年，贡入司成馆。袖有五色毫，文藻光纂纂。

人生意气合，何论相见晚。君如千里驹，跌荡走长坂。

我如九皋鹤，长鸣任萧散。去去毋少留，严程不容缓。

欲持一杯酒，迢迢碧云远。明年杏花开，待我上林苑。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。